CELEX: 62016TN0630
Language: lv
Date: 2016-09-05 00:00:00
Title: Lieta T-630/16: Prasība, kas celta 2016. gada 5. septembrī – Dehtochema Bitumat/Eiropas Ķimikāliju aģentūra

31.10.2016   
            
            
               LV
            
            
               Eiropas Savienības Oficiālais Vēstnesis
            
            
               C 402/53
            
         Prasība, kas celta 2016. gada 5. septembrī – Dehtochema Bitumat/Eiropas Ķimikāliju aģentūra
   (Lieta T-630/16)
   (2016/C 402/63)
   Tiesvedības valoda – čehu
   
      Lietas dalībnieki
   
   
      Prasītāja: Dehtochema Bitumat, s.r.o. (Bělá pod Bezdězem, Čehijas Republika) (pārstāvis – P. Holý, advokāts)
   
      Atbildētāja: Eiropas Ķimikāliju aģentūra (ECHA)
   
      Prasītājas prasījumi:
   
   
               —
            
            
               atcelt Eiropas Ķimikāliju aģentūras 2016. gada 7. jūlija lēmumu, saskaņā ar kuru prasītāju turpina uzskatīt par lielu uzņēmumu, kā rezultātā prasītājai nav tiesību pretendēt uz vidējiem uzņēmumiem paredzēto samazināto maksājumu, kā arī atļaut šī lēmuma piemērošanas apturēšanu.
            
         
      Pamati un galvenie argumenti
   
   Prasītāja norāda, ka atbildētāja ar iepriekš minēto lēmumu un rīcību ir nepareizi izmantojusi savas pilnvaras un pārkāpusi tiesiskuma un tiesiskās noteiktības principus.
   Prasītāja apgalvo, ka atbildētāja, pārbaudīdama mazo un vidējo uzņēmumu (MVU) statusu, nav pareizi novērtējusi prasītājas uzņēmuma neatkarību un aprēķinos nepareizi iekļāvusi vairākus darbiniekus un prasītājas, kā arī tādu iespējami saistīto uzņēmumu vai partneruzņēmumu ikgadējo apgrozījumu, kuri atbilstoši Komisijas Regulai (EK) Nr. 340/2008 vai Komisijas Ieteikumam 2003/361/EK neesot saistīti ar prasītājas uzņēmumu vai tās partneruzņēmumiem.
   Prasītāja apgalvo, ka tās paziņojums par uzņēmuma nepareizo lielumu, ko tā iesniedza pēc atbildētājas 2016. gada 2. jūnija aicinājuma, būtībā tika pausta, paļaujoties uz atbildētājas vērtējumu un samazinātas maksājuma apsolījumu.
   Prasītāja norāda, ka tās reģistrācija ir tikusi apturēta un ka tā ir skaidri informējusi atbildētāju par to, ka tā attiecīgos izstrādājumus (reģistrējamas vielas) kopš 2011. gada vairs neražo.
   Prasītāja apgalvo, ka no Komisijas Regulas (EK) Nr. 340/2008 13. panta 4. punkta izriet, ka tiesības uz samazinātu maksājumu par reģistrāciju rodas tad, ja ir iespējams šādas tiesības pierādīt, un ka tāpēc, pretēji atbildētājas apgalvojumiem, esot jāļauj prasītājai iesniegt šādus pierādījumus.